bluuebunny/crossref_metadata_2025 huggingface dataset:
Open government data infrastructures
Authors: Αλεξόπουλος Χαράλαμπος
Published: September 2021

Πληθώρα κυβερνήσεων και κυβερνητικών οργανισμών σε όλο τον κόσμο πραγματοποιούν μεγάλες επενδύσεις για την ανάπτυξη πληροφοριακών συστημάτων που βοηθούν στη δημοσίευση των δεδομένων που έχουν στην κατοχή τους ώστε να τα καταστίσουν κοινώς προσβάσιμα, προκειμένου να χρησιμοποιούνται για επιστημονικούς, εμπορικούς και πολιτικούς σκοπούς. Επομένως, κρίνεται πολύ σημαντική η ανάπτυξη προηγμένων υποδομών ανοιχτών κυβερνητικών δεδομένων, οι οποίες όχι μόνο θα δημοσιεύουν τα στοιχεία της κυβέρνησης, αλλά και θα παρέχουν τις κατάλληλες δυνατότητες για την παραγωγή ατομικής και συλλογικής αξίας από αυτά. Είναι επίσης απαραίτητο για την ανάπτυξη, τόσο των «παραδοσιακών» όσο και των προηγμένων υποδομών ανοικτών κυβερνητικών δεδομένων, να κατανοηθεί η αξία που δημιουργείται από τη δημοσίευση τέτοιων δεδομένων και συγχρόνως πώς, δεδομένου ότι αυτό είναι ένα σχετικά νέο είδος των πληροφοριακών συστημάτων, μπορούν να προσδιοριστούν οι κύριες βελτιώσεις και οι προτεραιότητες κατά την ανάπτυξη των υποδομών αυτών. Προσπαθώντας να συμπληρώσουμε αυτό το ερευνητικό κενό και ακολουθώντας τη μεθοδολογία ανάπτυξης και σχεδιασμού επιστημονικών αντικειμένων (Design Science Research Methodology), πέντε ερευνητικά ερωτήματα διατυπώθηκαν με στόχο την περαιτέρω εξέλιξη αυτού του πεδίου έρευνας. Μια λεπτομερής επισκόπηση της βιβλιογραφίας και η δημιουργία μιας ταξονομίας είχε ως αποτέλεσμα την αναγνώριση των βασικών ερευνητικών περιοχών του τομέα (Open Government Data - OGD). Εν συνεχεία, πραγματοποιήθηκε η ανάπτυξη ενός μοντέλου με σκοπό την ανάλυση των σύγχρονων υποδομών ανοιχτών κυβερνητικών δεδομένων καθώς και η ανάλυση των μεγαλύτερων υποδομών παγκοσμίως. Μετά τα αποτελέσματα των παραπάνω μελετών, ακολούθησε ο προσδιορισμός των απαιτήσεων βασισμένος στην μεθοδολογία ανάπτυξης σεναρίων χρήσης και η υλοποίηση της υποδομής νέας γενιάς. Επιπλέον, ένα πλαίσιο αξιολόγησης αναπτύχθηκε και εφαρμόστηκε οδηγώντας την ανάπτυξη των επόμενων εκδόσεων της υποδομής. Τέλος, μια νέα πλατφόρμα πραγματοποιήθηκε με στόχο την εφαρμογή της στο ελληνικό τοπίο, ώστε να ενισχύσει την παραγωγή αξίας ως προς τη συνεργατική και προσωπική χρήση των OGD. Ερευνώντας τα πέντε βασικά ερωτήματα της διατριβής, διάφορα άλλα ζητήματα προέκυψαν, τα οποία μπορούν να χαρακτηριστούν μείζονος σημασίας για την ανάπτυξη μιας υποδομής ανοιχτών κυβερνητικών δεδομένων. Τα ζητήματα αυτά έχουν συζητηθεί στα συμπεράσματα και έχουν ενσωματωθεί στον ευρύτερο ερευνητικό τομέα των ανοιχτών δεδομένων αρθρώνοντας και καθοδηγώντας τη μελλοντική έρευνα.
Ο ρόλος της κοινωνικής συμπεριφοράς, της συμμετοχής στο παιχνίδι και των δεξιοτήτων φιλίας στο πλαίσιο της ανάπτυξης των κοινωνικών σχέσεων στο νηπιαγωγείο
Authors: Μπεαζίδου Ελευθερία
Published: September 2021

Οι κοινωνικές σχέσεις είναι σηµαντικές γιατί µέσα από τις προσπάθειες που κάνει τοκάθε παιδί για να υποστηρίξει το ρόλο του σε µια σχέση, αναπτύσσει τις κοινωνικογνωστικέςκαι συµπεριφοριστικές του δεξιότητες (Asher, 1990. Rubin & Asendorpf, 1993). Οιικανοποιητικές κοινωνικές σχέσεις των παιδιών προσχολικής ηλικίας έχουν ταυτιστεί µε τηνκοινωνική ικανότητα και σύµφωνα µε τη βιβλιογραφία δείκτες αυτής της ικανότητας είναιατοµικά χαρακτηριστικά που εκδηλώνουν τα παιδιά στο σχολείο όπως: η κοινωνικήσυµπεριφορά, η συµµετοχή σε κοινωνικό παιχνίδι και οι κοινωνικές δεξιότητες,προσανατολισµένες στις δεξιότητες φιλίας. Αυτό που δεν έχει µελετηθεί εκτενώς, είναι ηπροβλεπτική αξία αυτών των παραγόντων και των δεικτών τους στις κοινωνικές σχέσεις τωνπαιδιών στο σχολείο (αποδοχή και τη φιλία). Μέχρι πρόσφατα η φιλία δεν ξεχώριζε από τηναποδοχή στις έρευνες. Σήµερα, η έρευνα µετακινήθηκε προς την κατεύθυνση που εξετάζειπώς οι διαφορετικές εµπειρίες είτε στην αποδοχή, είτε στη φιλία επηρεάζουν άλλουςπαράγοντες και το αντίθετο. Ο σκοπός της παρούσας έρευνας είναι να εξετάσει τηνπροβλεπτική αξία των δεικτών της κοινωνικής συµπεριφοράς, της συµµετοχής στο παιχνίδιµε τους συµµαθητές και των κοινωνικών δεξιοτήτων φιλίας στην αποδοχή και στη φιλία.Επίσης, η παρούσα µελέτη στην προσπάθεια να απαντήσει στο βασικό ερώτηµα της έρευναςθα απαντήσει και σε άλλες υπο-ερωτήσεις εξετάζοντας τόσο τις άµεσες, όσο και τις έµµεσεςσχέσεις (διαµεσολάβηση) µεταξύ των παραγόντων καθώς και τον ρόλο του φύλου. Ταπροτεινόµενα µοντέλα εξετάστηκαν σε δείγµα 147 αγοριών και κοριτσιών νηπιαγωγείωνστην πόλη της Λάρισας. Εφαρµόστηκαν πολλαπλές αναλύσεις παλινδρόµησης για να δείξουντα αποτελέσµατα ότι η αποδοχή από την οµάδα των οµηλίκων προβλέπεται καλύτερα απόσυνεργατικές συµπεριφορές στην τάξη (F1,144=3.91, p<.001) και από το κοινωνικό παιχνίδι/συνεργασίας (F1,145=30.21, p<.001), ενώ η φιλία προβλέπεται καλύτερα από τις δεξιότητες για τη διατήρηση της φιλίας (F1,145=35.07, p<.001) και από το κοινωνικό παιχνίδι/συνεργασίας (F1,144=21.46, p<.001). Επιπλέον, αναδείχθηκαν διαφορετικά µοντέλα για τηναποδοχή και τη φιλία στα αγόρια και στα κορίτσια. Τα αποτελέσµατα της παρούσας έρευναςµπορούν να αξιοποιηθούν στο πρόγραµµα του νηπιαγωγείου, στις παρεµβάσεις και στηνεξατοµικευµένη διδασκαλία παιδιών που αντιµετωπίζουν προβλήµατα στις κοινωνικές τουςσχέσεις µε τους συµµαθητές τους.
Εφαρμογές της συστημικής προσέγγισης στην ανάπτυξη ανθρωπίνων πόρων
Authors: Σαλμόν Ιωάννης
Published: September 2021

Στη παρούσα εργασία επιχειρείται η ανάπτυξη μεθοδολογικής προσέγγισης πουβασίζεται στη Συστημική Θεωρία, τους Οργανισμούς Μάθησης και τηνΟργανωσιακή Συμπεριφορά για τη διαχείριση της αλλαγής στο περιβάλλον τηςΤριτοβάθμιας εκπαίδευσης. Η διαχείριση αλλαγής σε δυναμικό περιβάλλον, όπωςαυτό των οργανισμών μάθησης, είναι μία διαδικασία με ιδιόμορφες και ιδιαίτερεςδυσκολίες. Οι δυσκολίες προέρχονται λόγω της εμπλοκής ενός ευρύτατου συνόλουθεματικών αντικειμένων διαφορετικής φύσης, με τις παραμέτρους που εισέρχονται ναβρίσκονται σε καθεστώς σύγκρουσης. Οι αλλαγές ή προσαρμογές των Οργανισμώνμπορεί να είναι οριοθετημένες χρονικά διαδικασίες, για συγκεκριμένες παρεμβάσεις(π.χ. ένας νέος νόμος) ή να αποτελούν μια αέναη εσωτερική λειτουργία στο πλαίσιοπροσαρμογής στις εκάστοτε επικρατούσες συνθήκες. Τα Ιδρύματα Τριτοβάθμιαςεκπαίδευσης καλούνται να αντιμετωπίσουν τις προκλήσεις που επιφέρει η εποχή τηςΠαγκοσμιοποίησης, αντιμετωπίζοντας τόσο τις εσωτερικές όσο και τις εξωτερικέςαλλαγές. Η διεξοδική ανάλυση των παραμέτρων που επηρεάζουν τη διαχείριση καιδιοίκηση της αλλαγής, οδήγησαν στο σχεδιασμό μίας πρωτότυπης μεθοδολογικήςπροσέγγισης, λαμβάνοντας υπόψη όλες τις αλληλοσυγκρουόμενες παραμέτρους,εκμεταλλευόμενοι μία ολιστική απεικόνιση και αντιμετώπιση της πορείας εξέλιξηςτης προσαρμογής στην νέα κατάσταση. Στη Τριτοβάθμια εκπαίδευση, πουπροετοιμάζει τα αυριανά στελέχη επιχειρήσεων και οργανισμών στις επιστήμες ήτέχνες, θεωρείται εξίσου σημαντική η καλλιέργεια της αγωγής και των αξιών πουπρέπει να συνοδεύουν τον απόφοιτο, επηρεάζοντας καθοριστικά το επίπεδο τηςηθικής των αποφάσεών του στη μετέπειτα επαγγελματική του πορεία. Μεγάλοςαριθμός ερευνητών, εστιάζει στην ανάπτυξη ή εφαρμογή μεθοδολογικώνπροσεγγίσεων για την οργανωσιακή συμπεριφορά σε συνθήκες αλλαγών,επικεντρώνοντας στη διαχείριση της γνώσης και στην Συστημική Θεωρία. ΣτηΤριτοβάθμια Εκπαίδευση, δεν μπορεί να γίνει αποτίμηση αν δεν ληφθούν υπόψη καιοι κοινωνικό-οικονομικές παράμετροι που αφορούν το σύνολο της Χώρας καισχετίζονται με την ανάπτυξη του πολιτισμού, της Παιδείας και της αγωγής τωνπολιτών. Σε αυτό το πλαίσιο, η έρευνα αυτή, προχωρά στη ανάπτυξη εκείνου τουμεθοδολογικού πλαισίου και της εφαρμογής του, για την αξιοποίηση της υπάρχουσαςκαι συνεχώς παραγόμενης γνώσης σε επίπεδο ΑΕΙ, καθώς και στη σχεδίαση ενόςολοκληρωμένου στρατηγικού σχεδίου διοίκησης και διαχείρισης των αλλαγών στηνΤριτοβάθμια Εκπαίδευση.
Διαχείριση αρχείου ασθενών ιατρού Γεωργίου Καραμανή και κοινωνική διάσταση του σανατορίου Ζωοδόχος Πηγή Πηλίου
Authors: Πανάγου Βασιλική
Published: September 2021

Ο γιατρός Γεώργιος Καραμάνης (1873-1964) ίδρυσε στις αρχές του 20ού αιώνα το πρώτο ορεινό και ιδιωτικό Σανατόριο στην Ελλάδα σε υψόμετρο 1.200 μ. στα Χάνια του Πηλίου, κοντά στη γενέτειρά του, Δράκεια. Εργάστηκε και παρέμεινε εκεί, προσφέροντας τις υπηρεσίες του μέχρι το θάνατό του, αποτελώντας μια μοναδική περίπτωση επιστήμονα και ανθρώπου που αφιέρωσε τη ζωή του στη θεραπεία των ασθενών του. Τις πολύτιμες πληροφορίες μελετών για το Σανατόριο και το Πρεβαντόριο για παιδιά, που ιδρύθηκε μεταγενέστερα, συμπληρώνουν τα σωζόμενα αρχειακά τεκμήρια του Σανατορίου, που αποτελούνται στην πλειοψηφία τους από Ημερολόγια Ασθενών, Βιβλία ταμείων, Επιστολές κ.ά. Από τις καταγραφές τους, είμαστε σε θέση σήμερα να γνωρίζουμε τη «φιλοσοφία» του Σανατορίου, τη διαχείριση των οικονομικών του, τις παροχές του, τους κανόνες λειτουργίας του. Όσον αφορά τους φυματικούς ασθενείς, η στατιστική μελέτη των στοιχείων μας πληροφορεί για το ποσοστό ανδρών-γυναικών, τις ηλικίες, την καταγωγή και τα επαγγέλματα (όπου αναφέρονται), καθώς και το χρόνο νοσηλείας τους. Παράλληλα, εξετάζονται οι άνθρωποι που στελέχωσαν και εργάστηκαν στο Σανατόριο, οι ειδικότητές τους και ο χρόνος απασχόλησής τους εκεί. Τα στοιχεία που προέκυψαν από τα αρχειακά τεκμήρια αποτέλεσαν με τη σειρά τους, τη βάση δημιουργίας Ιστοσελίδας στο διαδίκτυο, για σχετική αναζήτηση.
Ο ρόλος των δραστικών μορφών αναγωγής του οξυγόνου (reactive oxygen species, ROS) στην τελικού σταδίου χρόνια νεφρική νόσο (ΤΣΧΝΝ)
Authors: Γιαννικούρης Ιωάννης
Published: September 2021

Οι ασθενείς με χρόνια νεφρική νόσο τελικού σταδίου (ΤΣΧΝΝ), αποτελούν πληθυσμιακή ομάδα με ιδιαίτερα επιδημιολογικά χαρακτηριστικά. Παρουσιάζουν κατάσταση διαταραχής της ισορροπίας μεταξύ οξειδωτικών παραγόντων και αντιοξειδωτικών κυτταρικών συστημάτων προς όφελος των πρώτων. Προκαλείται έτσι διαταραχή του οξειδοαναγωγικού δυναμικού, η οποία συνολικά καλείται οξειδωτικό stress. Τα αποτελέσματα πρόσφατων κλινικών μελετών αντιμετώπισης του οξειδωτικού stress με τη χορήγηση αντιοξειδωτικών ουσιών εμφανίζονται αντικρουόμενα. Σκοπός της μελέτης, ήταν η αξιολόγηση της επίδρασης της ουσίας N-ακετυλοκυστεΐνης (NAC) στην αντιμετώπιση του οξειδωτικού stress των αιμοκαθαιρομένων ασθενών. Εξετάστηκαν 60 ασθενείς με ΤΣΧΝΝ σε θεραπεία με τρισεβδομαδιαίο πρόγραμμα αιμοκάθαρσης. Έλαβαν από του στόματος ΝAC σε δόση 600mg ανά 12 ώρες για χρονική περίοδο 6 μηνών. Υποβλήθηκαν σε έλεγχο των αιματολογικών και βιοχημικών παραμέτρων, έμμεσων δεικτών οξειδωτικού stress και σε προσδιορισμό ειδικών οξειδωτικών βιοδεικτών. Συγκριμένα, της μηλονικής διαλδεΰδης (MDA) πλάσματος, της μυελοϋπεροξειδάσης (MPO) ορού, της ασυμμετρικής διμεθυλαργινίνης (ADMA) ορού, του οξείδιο του αζώτου (NO) ορού και των λιπιδικών υπεροξειδίων (PerOx) ορού. Οι μετρήσεις διενεργήθηκαν κατά την έναρξη της μελέτης και μετά την ολοκλήρωση της εξάμηνης λήψης της NAC. Οι συνθήκες αιμοκάθαρσης και η φαρμακευτική αγωγή παρέμειναν αμετάβλητες σε όλη τη διάρκεια της περιόδου μελέτης, ενώ προσπάθεια καταβλήθηκε ώστε το ίδιο να εφαρμοστεί και στον τρόπο ζωής και τις διατροφικές συνήθειες των ασθενών. Η μελέτη ολοκληρώθηκε από συνολικά 48 ασθενείς, 25 άνδρες και 23 γυναίκες, μέσης ηλικίας 56,9±9,4 ετών, σε θεραπεία με αιμοκάθαρση για 42±31 μήνες. Σύμφωνα με τα αποτελέσματα, παρατηρήθηκαν στατιστικά σημαντικές μειώσεις των λευκών αιμοσφαιρίων (8.003±2.223/μL σε 7.408±1800/μL, p<0,01), της ποσοστιαίας αναλογίας ουδετεροφίλων (67,6±7,9% σε 64,3±6,8%, p<0,01), της CRP (0,79±0,6mg/dL σε 0,56±0,4mg/dL, p<0,01) και αντίστοιχες αυξήσεις του ουρικού οξέως (5,8±1,0mg/dL σε 6,3±1,5mg/dL, p<0,01), της λευκωματίνης (3,80±0,4g/dL σε 3,98±0,3g/dL, p<0,01) και της αιμοσφαιρίνης (11,7±1,0g/dL σε 12,0±0,7g/dL, p<0,05) μετά την εξάμηνη λήψη NAC. Επίσης, διαπιστώθηκαν στατιστικά σημαντικές αυξήσεις στα επίπεδα NO (9,05±4,57ng/mL σε 13,48±4,9ng/mL, p<0,01) και αντίστοιχα μειώσεις στις ADMA (5,20±3,39ng/mL σε 3,91±2,09ng/mL, p<0,05) και MDA (20,50±14,91ng/mL σε 11,84±8,03 ng/mL, p<0,01). Οι δείκτες PerOx και MPO παρουσίασαν μείωση η οποία δεν αποδείχθηκε σημαντική. Φαίνεται ότι η εξάμηνη θεραπεία με την ουσία NAC παρουσίασε ευεργετική επίδραση σε έμμεσους και άμεσους βιοδείκτες οξειδωτικού stress σε αιμοκαθαιρόμενους ασθενείς. Ωστόσο η εξαγωγή ασφαλών συμπερασμάτων απαιτεί τη διεξαγωγή εντατικότερης ερευνητικής προσπάθειας.
Μελέτη της καλποπρωτεκτίνης και πρεαλβουμίνης του ορού, σε ασθενείς με καρκίνο του παχέος εντέρου
Authors: Χατζηκωνσταντίνου Μαριάνθη
Published: September 2021

ΠΡΟΛΟΓΟΣ. Υπό φλεγμονώδεις συνθήκες, η καλποπροτεκτίνη απελευθερώνεται από τα ουδετερόφιλα ως ένα ετεροδιμερές σύμπλεγμα που αποτελείται από τις πρωτεΐνες S100A8 και S100A9, από την οικογένεια πρωτεϊνών S100. Το σύμπλεγμα S100A8/A9 έχει την ικανότητα να επάγει απόπτωση, με απευθείας δέσμευση σε κύτταρα ΜΜ46 μέσω ρύθμισης ψευδαργύρου. Ταυτόχρονα, η αντίδραση οξείας φάσης (APR) ξεκινά αυξάνοντας τον αριθμό των κυτοκινών που ενεργοποιούν τη σύνθεση των θετικών αντιδραστηρίων οξείας φάσης, συμπεριλαμβανομένης της CRP, και μειώνοντας τις συγκεντρώσεις της λευκωματίνης, της τρανσφερίνης και της προαλβουμίνης στο πλάσμα. Η προαλβουμίνη είναι ένα τετραμερές που αποτελείται από τέσσερεις πανομοιότυπες υπομονάδες που συνδέονται με Τ3 και την πρωτεΐνη δέσμευσης της RBP. ΜΕΘΟΔΟΛΟΓΙΑ. Για να εξεταστεί η συσχέτιση μεταξύ των συγκεντρώσεων ορού καλποπροτεκτίνη και προαλβουμίνης και του καρκίνου του παχέος εντέρου, συλλέχθηκαν δείγματα ορού από 80 υγιή άτομα (μάρτυρας) και 80 ασθενείς με καρκίνο με καρκίνο του παχέος εντέρου, με επίπεδα 0,0 CRP. Τα δείγματα αναλύθηκαν χρησιμοποιώντας εμπορικά διαθέσιμα Enzyme-linked immunosorbent assay (ELISA) Kits. ΑΠΟΤΕΛΕΣΜΑΤΑ. Στα υγιή άτομα ο μέσος όρος συγκέντρωσης ήταν, για την προαλβουμίνη 12,937 ± 7,24ng / mL και για την καλποπροτεκτίνη 7,199 ± 6,71 ng / mL με p- values <0,001. Ενώ, σε ασθενείς με καρκίνο του παχέος εντέρου, ο μέσος όρος συγκέντρωσης, για την προαλβουμίνη, ήταν 4.531± 3.866 ng / mL και η καλποπροτεκτίνη, 17.938 ± 14.9.74 ng / mL με p- values <0.001. ΣΥΜΠΕΡΑΣΜΑ Τα αποτελέσματα της μελέτης μας σχετικά με την προαλβουμίνη ακολούθησαν την προβλεπόμενη, βάση βιβλιογραφίας, πορεία. Σε ότι αφορά την καλποπροτεκτίνη, ο αυξημένος αριθμός ψευδός αρνητικών αποτελεσμάτων (χαμηλά επίπεδα συγκέντρωσης) μπορεί να είναι αποτέλεσμα γενετικής μετάλλαξης στην αλληλουχία είτε της ίδιας της καλποπροτεκτίνης, είτε ενός μέλους του ιδίου μονοπατιού, μέσω του οποίου οδηγείτε το κύτταρο στην απόπτωση. Μια τέτοια απενεργοποίηση θα μπορούσε να είναι η αιτία για τα χαμηλά επίπεδα καλποπροτεκτίνης στα ψευδώς αρνητικά αποτελέσματα και την ανικανότητα του κυττάρου να εισέλθει σε έναν αποπτωτικό κύκλο. Περαιτέρω πειραματισμός, όπως ο προσδιορισμός της αλληλουχίας, θα χρειαζόταν για να επιβεβαιωθεί αυτή η υπόθεση και να υποδειχθεί η αιτία για τα ανώμαλα χαμηλά επίπεδα καλποπροτεκτίνης στα ψευδώς αρνητικά αποτελέσματα. Ωστόσο, τα αποτελέσματα δείχνουν ότι ένας συνδυασμός των τιμών και των δύο πρωτεϊνών, θα μπορούσε να οδηγήσει σε ένα φθηνό και μη επεμβατικό διαγνωστικό εργαλείο, το οποίο θα μπορούσε επίσης να καθρεφτίζει τη μεταλλαγμένη θέση του DNA βοηθώντας στη θεραπεία του ασθενούς.
Το πρόβλημα της συνέπειας για το αξιωματικό σύστημα NF
Authors: Ρουβέλας Παναγιώτης
Published: September 2021

Στην εργασία αυτή παρουσιάζουμε αποτελέσματα που αφορούν το πρόβλημα της συνέπειας για το αξιωματικό σύστημα “New Foundations” (NF). Πιο συγκεκριμένα, μελετάμε την αποφασισιμότητα διαφόρων ειδών προτάσεων (αύξουσες, φθίνουσες, υπαρξιακές-καθολικές) από ασθενείς υποθεωρίες της NF. Ερευνούμε επίσης μία ασθενέστερη μορφή του προβλήματος της συνέπειας που σχετίζεται με μία γενίκευση της έννοιας του αυτομορφισμού μετατόπισης βαθμίδων.
Γενετικοί προδιαθεσικοί παράγοντες ανάπτυξης συνδρόμου αναπνευστικής δυσχέρειας στα όψιμα πρόωρα νεογνά
Authors: Τσιτούρα Μαρία-Ελένη
Published: September 2021

Ο επιφανειοδραστικός παράγοντας (Ε.Π.), ένα σύμπλοκο λιπιδίων και πρωτεϊνών που επαλείφει το εσωτερικό τοίχωμα των κυψελίδων του πνεύμονα, διαδραματίζει μείζονος σημασίας ρόλο στη φυσιολογική αναπνευστική λειτουργία και την ομοιόσταση του αναπνευστικού συστήματος στον άνθρωπο. Τα γονίδια των επιφανειοδραστικών πρωτεϊνών (Surfactant Protein, SP) του Ε.Π. έχουν συσχετιστεί με πολλαπλά νοσήματα κυρίως του πνεύμονα σε διάφορες ηλικιακές ομάδες. Ένα από αυτά τα νοσήματα είναι το Σύνδρομο Αναπνευστικής Δυσχέρειας (ΣΑΔ), το οποίο χαρακτηρίζεται από την πλημμελή ανταλλαγή των αερίων (O2 και του CO2) και απαντάται κυρίως στα πρόωρα νεογνά με τη συχνότητα του να είναι αντιστρόφως ανάλογη με την ηλικία κύησης (Η.Κ.) του νεογνού. Η σχετική ανεπάρκεια του Ε.Π. αποτελεί τον κύριο παθογενετικό μηχανισμό στην ανάπτυξη του ΣΑΔ. Η σαφής συσχέτιση του ΣΑΔ με τα γονίδια του Ε.Π. έχει τεκμηριωθεί στα πολύ πρόωρα νεογνά από ερευνητικές ομάδες της Βόρειας Αμερικής και της Φινλανδίας. Στα πρόωρα νεογνά ανήκει μια πρόσφατα χαρακτηρισμένη υποομάδα νεογνών, τα οποία γεννιούνται μεταξύ της ηλικίας κύησης των 34 εβδομάδων και 0/7 ημερών και των 36 εβδομάδων και 6/7 ημερών και ονομάζονται όψιμα πρόωρα νεογνά. Την τελευταία δεκαετία η επιστημονική κοινότητα έχει επικεντρωθεί σε αυτό τον πληθυσμό νεογνών και πραγματοποιείται εκτενής έρευνα προκειμένου να διευκρινιστούν οι παράγοντες σχετικά με την αύξηση του, τη βραχυπρόθεσμη και μακροπρόθεσμη έκβαση του, τους παθοφυσιολογικούς μηχανισμούς της νοσηρότητας του και τη στρατηγική αντιμετώπισης του. Τα όψιμα πρόωρα νεογνά, παρότι συχνά θεωρούνται σχεδόν τελειόμηνα, παρουσιάζουν σε σύγκριση με αυτά αυξημένη συχνότητα επιπλοκών κατά τη γέννηση και τη μετέπειτα ζωή καθώς και αυξημένο κίνδυνο θνησιμότητας τον πρώτο χρόνο ζωής. Το ΣΑΔ συνιστά την πιο συχνή κλινική οντότητα διαταραχής της αναπνευστικής λειτουργίας σε αυτά τα νεογνά. Η παρούσα μελέτη αποσκοπεί στον προσδιορισμό των γενετικών παραγόντων που συμμετέχουν στην ανάπτυξη του ΣΑΔ στον ευαίσθητο πληθυσμό των όψιμων πρόωρων νεογνών.
Μελέτη νευροφυσιολογικών παραμέτρων σε ανθεκτικούς στη θεραπεία ασθενείς με σχιζοφρένεια πριν και μετά από θεραπεία με κλοζαπίνη
Authors: Τσέκου Χαρά-Γεωργία
Published: September 2021

[…] Σκοπός της παρούσας μελέτης είναι η σύγκριση της μάκρο-αρχιτεκτονικής του ύπνου και διάφορων χαρακτηριστικών των υπνικών ατράκτων, όπως προκύπτουν με τη χρήση ενός υπολογιστικού συστήματος για την ανάλυση της μορφολογίας τους σε σχέση με το εύρος και τη συχνότητά τους, σε ασθενείς με χρόνια σχιζοφρένεια πριν και μετά από ενισχυτική θεραπεία με κλοζαπίνη. Η ποσοτική ανάλυση της χρονικά μεταβαλλόμενης μικρο-αρχιτεκτονικής της υπνικής ατράκτου, με τη χρήση κατάλληλων μεθόδων επεξεργασίας σήματος [50] και ο χαρακτηρισμός της μέσω ποσοτικών παραμέτρων μπορεί να δώσουν πληροφορίες σχετικά με τους νευροφυσιολογικούς μηχανισμούς που παράγουν τις ατράκτους και τους τρόπους με τους οποίους αυτοί μεταβάλλονται κατά την πορεία της νόσου. Ακόμη, οι προκύπτουσες από την ανάλυση παράμετροι που ποσοτικοποιούν τη μορφολογία των υπνικών ατράκτων θα μπορούσαν να χρησιμοποιηθούν ως «βιολογικοί δείκτες» για τη σχιζοφρένεια, αλλά και ως δείκτες εκτίμησης της κλινικής πορείας των ασθενών. […]
Διερεύνηση τεχνικών τηλεπισκόπησης και ανάπτυξη μεθοδολογίας για την ακριβή εκτίμηση της καύσιμης ύλης με βάση τη βλάστηση χρησιμοποιώντας δύο εποχικές δορυφορικές εικόνες υψηλής ανάλυσης
Authors: Ρετσιλίδου Όλγα
Published: September 2021

Στην παρούσα διδακτορική διατριβή, χρησιμοποιήθηκαν δορυφορικές εικόνες υψηλής χωρικής ανάλυσης για τη χαρτογράφηση της βλάστησης με σκοπό την εκχώρηση των χαρακτηριστικών των καυσίμων σε κάθε κατηγορία βλάστησης.Χρησιμοποιήθηκαν δορυφορικά δεδομένα υψηλής χωρικής ανάλυσης του συστήματος πολυφασματικής απεικόνισης νέας γενιάς RapidEye δύο εποχών για τη χαρτογράφηση της βλάστησης σε 5 περιοχές μελέτης: τη Ρόδο, την Καστοριά, τη Χαλκιδική (με το Άγιο Όρος), τη Δυτική Αττική και τη Μεσσηνία. (≈10,000 χλμ2). Αρχικά, σχεδιάστηκε μια χωρικά προσαρμοσμένη προσέγγιση για την ταξινόμηση της βλάστησης.Η ταξινόμηση βασίστηκε στην τμηματοποίηση των περιοχών μελέτης σε επιμέρους χωρικές οντότητες επεξεργασίας. Ακολούθησε η εφαρμογή μιας ημί - αυτόματης προσέγγισης αντικειμενοστραφούς ταξινόμησης στην κλίμακα φυσικό / ανθρωπογενές περιβάλλον.Για την ταξινόμηση της φυσικής βλάστησης εφαρμόστηκε μια «ασαφής» ή «μαλακή» ταξινόμηση.Τέλος, πραγματοποιήθηκε ανίχνευση των αλλαγών της φυσικής βλάστησης έπειτα από τη σύγκριση μετά-ταξινόμησης του κανονικοποιημένου δείκτη βλάστησης (NDVI).Για την αξιολόγηση της ακρίβειας των ταξινομήσεων επιλέχθηκε ένα σχήμα τυχαίας δειγματοληψίας. Η συνολική ακρίβεια κυμαίνεται μεταξύ 78,5% (Χαλκιδική) και 89,5%(Καστοριά) (88% Ρόδος, 87,4% Δυτική Αττική, 84,7 Μεσσηνία), ενώ οι τιμές Kappa του Cohen υπολογίστηκαν ίσες με 0,86 για τη Ρόδο, 0,88 για την Καστοριά, 0,74 για τη Χαλκιδική, 0,85 για τη Δυτική Αττική και 0,79 για την Μεσσηνία. Τα αποτελέσματα δείχνουν ότι ο συνδυασμός των τεχνικών Τηλεπισκόπησης και ΓΣΠ που αναπτύχθηκαν στην παρούσα διδακτορική διατριβή αποτελεί μια αποτελεσματική προσέγγιση για τη χαρτογράφηση της φυσικής βλάστησης σε περιοχές μεγάλης έκτασης με περίπλοκα και ετερογενή τοπία, όπως του Ελλαδικού χώρου.
Φαρμακογνωστική μελέτη φυτών της οικογένειας Ranunculaceae
Authors: Τσιφτσόγλου Όλγα
Published: September 2021

Αρκετά από τα φυτά της οικογένειας Ranunculaceae έχουν μελετηθεί κυρίως λόγω της τοξικότητάς τους (Μπαμπαλώνας & Κοκκίνη, 2004). Στην παρούσα μελέτη αξιολογήθηκαν με πειράματα in vitro η αντιοξειδωτική και αντιφλεγμονώδης δράση εκχυλισμάτων από τμήματα των φυτών Adonis cyllenea Boiss. (υπέργεια τμήματα), Anemone coronaria L. (άνθη), Caltha palustris L. (φύλλα και άνθη), Consolida ajacis (L.) Schur (σπέρματα) και Helleborus odorus Waldst. & Kit subsp. cyclophyllus (A. Braun) Maire & Petitm. (υπέργεια τμήματα και ρίζες), της οικογένειας Ranunculaceae. Τα πολικά εκχυλίσματα των υπέργειων τμημάτων του A. cyllenea καθώς επίσης των υπέργειων τμημάτων και των ριζών του φυτού H. odorus subsp. cyclophyllus κλασματοποιήθηκαν με εκχύλιση υγρού-υγρού (κατανομές) με διαλύτες αυξανόμενης πολικότητας. Περαιτέρω μελετήθηκαν ως προς τη χημική τους σύσταση τα ενδιάμεσης πολικότητας κλάσματά τους. Μέχρι στιγμής έχουν απομονωθεί, με τη χρήση χρωματογραφικών μεθόδων (V.L.C., C.C. και HPLC), και ταυτοποιηθεί, με τη χρήση φασματοσκοπικών μεθόδων (UV/Vis, NMR και MS), δευτερογενείς μεταβολίτες που ανήκουν στην κατηγορία των τριτερπενίων (καρδιακοί γλυκοσίδες, εκδυστερόνες, σαπωνίνες και πρεγνάνες) και των φαινολικών παραγώγων. Πιο συγκεκριμένα, από τα υπέργεια τμήματα που φυτού A. cyllenea έχουν απομονωθεί και ταυτοποιηθεί οι ουσίες: αδωνιτόλη (20), διγιτοξιγενίνη (1), στροφανθιδίνη (2), κυμαρίνη (3) και φουκουζουσόνη (12). Από τις ρίζες του φυτού H. odorus subsp. cyclophyllus οι ουσίες 2-δεοξυ-D-1,4-ριβονολακτόνη (22), ουριδίνη (21), 2-(3,4-διυδρoξυ)-φαινυλο-αιθυλο-β-D-γλυκοπυρανοσίδης (17), δεγλουκο-ελλεβρίνη (4), ελλεβρίνη (5), 20-υδροξυ-εκδυσόνη (6), πολυποδίνη Β (7), καυκασικοσίδης Α (9) και ελλεβοροσίδης Β (10). Ενώ από τα υπέργεια τμήματα του φυτού H. odorus subsp. cyclophyllus οι ουσίες: 2-δεοξυ-D-1,4-ριβονολακτόνη (22), L-Μηλικός εστέρας του φερουλικού οξέος (18), κερκετινο-3-Ο-β-D-γαλακτοπυρανοσίδης (13), κερκετινο-3-O-6′′-(3-υδροξυ-3-μεθυλο-γλουταρυλο)-β-D-γλυκοπυρανοσίδης (14), κερκετινο-3-O-διγλυκοσίδης (15), κερκετινο-3-O-(2‴-καφεοϋλοσοφοροσίδης) (16), 6-O-καφεοϋλο-1-O-π-κουμαροϋλο-β-D-γλυκοπυρα-νόση (19), 20-υδροξυ-εκδυσόνη (6), πολυποδίνη Β (7) καθώς και δυο νέα φυσικά προϊόντα: 20,22-O-(R-αιθυλιδενο)-μακιστερόνη Α (8) και 3-Ο-ραμνοπυρανοσυλο-1-Ο-(6′-ακετυλο-γλυκοπυρανοσυλο)-ρουσκογενίνη (11). Επιπλέον, με πειράματα in vitro αξιολογήθηκε η αντιοξειδωτική και η αντιφλεγμονώδης δράση των ουσιών: 2-δεοξυ-D-1,4-ριβονολακτόνη (22), L-Μηλικός εστέρας του φερουλικού οξέος (18), κερκετινο-3-Ο-β-D-γαλακτοπυρανοσίδης (13), κερκετινο-3-O-6′′-(3-υδροξυ-3-μεθυλο-γλουταρυλο)-β-D-γλυκοπυρανοσίδης (14) και 6-O-καφεοϋλο-1-O-π-κουμαροϋλο-β-D-γλυκοπυρανόση (19). Επίσης, για είκοσι από τις απομονωμένες ουσίες, προσδιορίστηκαν με μεθόδους in silico οι φυσικοχημικές τους παράμετροι και η ικανότητά τους να διέρχονται τον αιματεγκεφαλικό φραγμό (ΑΕΦ), ενώ επιπλέον εξετάστηκε η πιθανότητα εμφάνισης βιολογικών δράσεων.
Επιδράσεις της διαθεματικότητας στις ικανότητες των μαθητών και τις επαγγελματικές δεξιότητες των εκπαιδευτικών
Authors: Μπούρας Αθανάσιος
Published: September 2021

Στην παρούσα εργασία διερευνήθηκαν οι αλλαγές και οι διαρθρωτικές μεταβολές του εκπαιδευτικού συστήματος οι οποίες συνδέονται με τις νέες ικανότητες των μαθητών για την κοινωνία της γνώσης και τη δια βίου μάθηση, καθώς και η γενικότερη αναβάθμιση του εκπαιδευτικού επαγγέλματος. Οι αλλαγές αυτές οι οποίες πραγματοποιούνται στο πλαίσιο των ευρύτερων πολιτικών, οικονομικών, κοινωνικών και πολιτισμικών αλλαγών σε ευρωπαϊκό και σε εθνικό επίπεδο τα τελευταία χρόνια ασκούν πιέσεις για αναπροσαρμογές και μεταρρυθμίσεις στο χώρο της σχολικής γνώσης, στο μαθησιακό περιβάλλον και στις διδακτικές μεθόδους. Ως κρίσιμη διαθρωτική αλλαγή στο ευρύτερο μεταρρυθμιστικό πλαίσιο της Ελληνικής εκπαίδευσης θεωρήσαμε την εισαγωγή της διαθεματικότητας και των σχεδίων εργασίας στο Πρόγραμμα Σπουδών της υποχρεωτικής εκπαίδευσης. Η εισαγωγή της διαθεματικότητας ειδικότερα συνδέθηκε άμεσα με τις αλλαγές στις διδακτικές μεθόδους και τις εκπαιδευτικές πρακτικές καθώς επίσης με τις ικανότητες των μαθητών και τις επαγγελματικές δεξιότητες των εκπαιδευτικών οι οποίες απαιτούνται στο νέο εκπαιδευτικό πλαίσιο. Με το ερωτηματολόγιο των στάσεων που επιδόθηκε σε 665 εκπαιδευτικούς διερευνήσαμε το είδος και το βαθμό επίδρασης των παραπάνω αλλαγών και δώσαμε έμφαση στα αποτελέσματα από την εφαρμογή των διαθεματικών δραστηριοτήτων και των σχεδίων εργασίας στις ικανότητες των μαθητών και στις επαγγελματικές δεξιότητες των εκπαιδευτικών καθώς και στην επίδραση που ασκούν οι διάφοροι εκπαιδευτικοί φορείς (Υπ. Παιδείας, Σχ. Σύμβουλοι κ.ά.). Τα αποτελέσματα της έρευνας ανέδειξαν σημαντικά στοιχεία τα οποία αφορούν στο βαθμό επίτευξης των στόχων της διαθεματικότητας και των σχεδίων εργασίας στο σύγχρονο ελληνικό σχολείο και στις ποικίλες επιδράσεις που ασκούνται στο σχολικό περιβάλλον. Διαπιστώσαμε επίσης το είδος και το βαθμό ανανέωσης των μαθησιακών και διδακτικών διαδικασιών και την προσαρμογή τους στις εξελίξεις της εποχής μας. Τέλος, διατυπώσαμε προτάσεις για τους τρόπους καλλιέργειας των ικανοτήτων των μαθητών και των δεξιοτήτων των εκπαιδευτικών καθώς και τους λόγους για τους οποίους τα επιμορφωτικά προγράμματα θεωρούνται κρίσιμα και πολύ σημαντικά.
Ευρωπαϊκή Ένωση και θεσμοί τοπικής και περιφερειακής διακυβέρνησης στην Ελλάδα
Authors: Οικονόμου Γεώργιος
Published: September 2021

Η παρούσα διατριβή επιχειρεί να διαπραγματευθεί το θέμα της διττής επίδρασης της Ευρωπαϊκής Ένωσης (ΕΕ) στους εγχώριους θεσμούς τοπικής και περιφερειακής διακυβέρνησης: αφ’ ενός ως παράγοντα πίεσης για προσαρμογές, αφ’ ετέρου ως πεδίο προσφοράς ευκαιριών υποεθνικής κινητοποίησης (subnational mobilization). Ειδικότερα, αναζητείται ο βαθμός στον οποίο αναπτύχθηκε η απευθείας (direct) και αδιαμεσολάβητη από εθνικές αρχές κινητοποίηση των εγχώριων θεσμών στην ΕΕ, ως αντανάκλαση διαδοχικών μεταρρυθμιστικών πρωτοβουλιών αποκέντρωσης που εκκίνησαν στο δεύτερο μισό της δεκαετίας του 1980. Η απευθείας δραστηριοποίηση των αυτοδιοικητικών και αποσυγκεντρωμένων αρχών της χώρας στην ΕΕ διερευνάται μέσω τριών τύπων κινητοποίησης που συνδέονται με προσπάθειες: α) άντλησης χρηματοδοτικών πόρων, β) άσκησης επιρροής σε θεσμικά όργανα της ΕΕ και, γ) ανάπτυξης οριζόντιων συνεργασιών. Η ανάλυση επιχειρεί να απαντήσει στο ερώτημα του κατά πόσο οι εξευρωπαϊστικές πιέσεις εκσυγχρονισμού των υποεθνικών θεσμών ευνόησαν την ανάπτυξη της απευθείας κινητοποίησής τους στο υπερεθνικό (ενωσιακό) επίπεδο εξουσίας. Η προσέγγιση του ιστορικού νεοθεσμισμού, ο εξευρωπαϊσμός και η πολυεπίπεδη διακυβέρνηση συγκροτούν το θεωρητικό πλαίσιο εντός του οποίου αναλύονται τα εμπειρικά δεδομένα που αντλούνται από διακριτές μελέτες περίπτωσης για κάθε τύπο κινητοποίησης, με σκοπό την εξαγωγή ευρύτερων συμπερασμάτων.
Η εκτίμηση της εγκεφαλικής αιμάτωσης και οξυγόνωσης σε νεογνά με λοίμωξη με τη χρήση φασματοσκοπίας εγγύς υπέρυθρης ακτινοβολίας
Authors: Ράλλης Δημήτριος
Published: September 2021

Σκοπός: Τα νεογνά με σήψη βρίσκονται σε αυξημένο κίνδυνο απώτερων νευρολογικών επιπλοκών. Σκοπός της μελέτης μας ήταν η εκτίμηση της εγκεφαλικής οξυγόνωσης σε σηπτικά νεογνά χρησιμοποιώντας την φασματοσκοπία εγγύς υπέρυθρης ακτινοβολίας και επίσης η αξιολόγηση της νευροαναπτυξιακής τους έκβασης στους 18 – 24 μήνες διορθωμένης ηλικίας. Σχεδιασμός μελέτης: Μια προοπτική μελέτη πραγματοποιήθηκε στη Β΄ Νεογνολογική Μονάδα του Αριστοτελείου Πανεπιστημίου Θεσσαλονίκης, από το 2012 έως το 2015, εξετάζοντας νεογνά με σήψη, όπως αυτή καθορίστηκε από τα κριτήρια του Διεθνούς Συνεδρίου Ομοφωνιών Παιδιατρικής Σήψης, και υγιείς μάρτυρες. Τρεις ημίωρες μετρήσεις πραγματοποιήθηκαν κατά τη διάρκεια της πρώτης, τρίτης και έβδομης ημέρας του σηπτικού επεισοδίου. Οι τιμές του δείκτη εγκεφαλικής οξυγόνωσης (ΤΟΙ) και της κλασματικής απόληψης οξυγόνου (FTOE) εκτιμήθηκαν ανάμεσα στις δύο ομάδες. Τα νεογνά της μελέτης αξιολογήθηκαν νευροαναπτυξιακά στους 18 – 24 μήνες διορθωμένης ηλικίας, με την κλίμακα Bayley (BSID) – III. Αποτελέσματα: Ο πληθυσμός της μελέτης μας αποτελούνταν από 50 σηπτικά και 44 υγιείς μάρτυρες. Δεν παρατηρήθηκαν διαφορές στον TOI ή FTOE κατά την πρώτη ή τρίτη ημέρα. Ωστόσο, κατά την έβδομη ημέρα, τα σηπτικά νεογνά παρουσίασαν σημαντικά χαμηλότερες τιμές εγκεφαλικής οξυγόνωσης (62.7 ± 7% vs 71.4 ± 4.4%, p <0.001) και αυξημένες τιμές κλασματικής απόληψης οξυγόνου (0.35 ± 0.07 vs 0.27 ± 0.05, p <0.001), συγκριτικά με τα νεογνά μάρτυρες, ανεξάρτητα με τη σοβαρότητα της σήψης. Από τα 94 νεογνά της μελέτης, τα 69 (73%) αξιολογήθηκαν με την κλίμακα BSID – III. Βρέφη με ιστορικό σήψης ειχαν παθολογική βαθμολογία (<85) στον γνωσιακό και κινητικό (λεπτή και αδρή κινητικότητα) τομέα σε σημαντικό βαθμό, συγκριτικά με τους μάρτυρες (21% vs 3%, p = 0.024, για την γνωσιακή και 18% vs 3%, p = 0.049, για την κινητική κλίμακα). Η εγκεφαλική οξυγόνωση κατά τη διάρκεια του σηπτικού επεισοδίου ανευρέθη σημαντικός προγνωστικός παράγοντας για παθολογική βαθμολογία στη γνωσιακή και κινητική κλίμακα, στους 18 – 24 μήνες διορθωμένης ηλικίας (AUC: 0.838 and 0.823, αντίστοιχα)Συμπεράσματα: Παρόλο που τα νεογνά με σήψη δεν έχουν διαφορές στην εγκεφαλική οξυγόνωση κατά την πρώτη και τρίτη ημέρα της σήψης, παρουσιάζουν σημαντικά χαμηλότερες τιμές εγκεφαλικής οξγόνωσης κατά την έβδομη ημέρα, ανεξάρτητα από τη σοβαρότητα της λοίμωξης. Επιπλέον, τα σηπτικά νεογνά είχαν παθολογική βαθμολογία στη γνωσιακή και κινητική κλίμακα στους 18 – 24 μήνες διορθωμένης ηλικίας. Ο βαθμός μείωσης της εγκεφαλικής οξυγόνωσης κατά την έβδομη ημέρα αποτέλεσε σημαντικό προγνωστικό παράγοντα για παθολογική βαθμολογία. Επομένως, η εκτίμηση της εγκεφαλικής οξυγόνωσης κατά τη σήψη, μπορεί να χρησιμοποιηθεί για τον εντοπισμό των πιο ευάλωτων νεογνών που θα μπορούσαν να ωφεληθούν από πρώιμη παρέμβαση.
Διερεύνηση της συσχέτισης κοινωνικο-οικονομικών, συμπεριφοριστικών, διατροφικών, κλινικών και βιοχημικών παραμέτρων με την ανάπτυξη και διαχείριση του σακχαρώδους διαβήτη τύπου 2
Authors: Κολοβέρου Ευσταθία
Published: September 2021

Σκοπός: η αποτίμηση της δεκαετούς επίπτωσης του διαβήτη καθώς επίσης και η διερεύνηση της επίδρασης διαφόρων παραγόντων στην ανάπτυξή του, εστιάζοντας κυρίως στη διατροφική συνιστώσα. Υλικό-Μέθοδος: από το Μάιο του 2001 έως το Δεκέμβριο του 2002, 1514 άνδρες και 1528 γυναίκες άνω των 18 ετών, που κατοικούσαν στην ευρύτερη περιοχή της Αθήνας και ήταν ελεύθεροι καρδιαγγειακής νόσου και άλλων χρόνιων νόσων, αποτέλεσαν το δείγμα της μελέτης. Αρκετά κοινωνικά δημογραφικά, βιοχημικά, κλινικά, διατροφικά και άλλα χαρακτηριστικά του τρόπου ζωής αξιολογήθηκαν. Η αξιολόγηση των διατροφικών συνηθειών στην αρχική φάση της μελέτης έγινε με έγκυρο ημι-ποσοτικό ερωτηματολόγιο συχνότητας κατανάλωσης τροφίμων. Ο βαθμός προσκόλλησης στη Μεσογειακή διατροφή (ΜΔ) μετρήθηκε με το MedDietScore (εύρος 0-55). Η διάγνωση διαβήτη προσδιορίστηκε ως γλυκόζη νηστείας >125 mg/dL ή /και λήψη αντιδιαβητικής αγωγής. Κατά τα έτη 2011-12, πραγματοποιήθηκε ο 10-ετής επανέλεγχος. Η πολλαπλή λογιστική παλινδρόμηση χρησιμοποιήθηκε για την εκτίμηση των σχετικών λόγων ανάπτυξης διαβήτη. Αποτελέσματα: 191 νέες περιπτώσεις διαβήτη καταγράφηκαν, διαμορφώνοντας τη δεκαετή επίπτωση στο 12.9%. Η μεσαία και υψηλή υιοθέτηση της ΜΔ μείωσαν κατά 49% (ΣΛ=0.51; 95%ΔΕ: 0.30, 0.88) και 62% (ΣΛ=0.38; 95%ΔΕ: 0.16, 0.88) τον κίνδυνο ανάπτυξης διαβήτη, μέσω λογαριθμικής σχέσης. Τα άτομα με σπλαγχνική παχυσαρκία βρέθηκαν να ωφελούνται περισσότερο, γεγονός που αποδόθηκε στα αυξημένα επίπεδα δεικτών φλεγμονής. Συγκεκριμένα, αυξημένες τιμές IL-6, CRP και ινωδογόνου, μεμονωμένα ή συνδυαστικά, συσχετίστηκαν ισχυρά με την ανάπτυξη διαβήτη. Η εκ των υστέρων ανάλυση ανέδειξε ότι ένα διατροφικό πρότυπο πλούσιο σε φρούτα, λαχανικά, όσπρια και δημητριακά ολικής μειώνει τον κίνδυνο της νόσου κατά 40%. Η μέτρια κατανάλωση καφέ (≥250mL/ημέρα σταθμισμένο για 28% περιεκτικότητα καφεΐνης) ημερησίως και η χαμηλή κατανάλωση αλκοόλ (<1 ποτήρι/ ημέρα, έως 12γρ αιθανόλης/ημέρα) μείωσαν κατά 54% και 53% τον κίνδυνο διαβήτη, σε σχέση με την πλήρη αποχή. Αντίστοιχη βρέθηκε η μείωση του κινδύνου για τη μέτρια άσκηση (331-1484 vs. <150 MET-λεπτά/εβδομάδα). Συμπεράσματα: τα παραπάνω ευρήματα ενισχύουν την ήδη υπάρχουσα βιβλιογραφία, αναδεικνύοντας τη σημασία μη φαρμακολογικών προσεγγίσεων στην πρωτογενή πρόληψη του διαβήτη τύπου 2. Ένα πρότυπο διατροφής βασισμένο στα φρούτα, τα λαχανικά, τα όσπρια και τα δημητριακά ολικής άλεσης, όπως η ΜΔ, η μέτρια κατανάλωση καφέ, η χαμηλή κατανάλωση αλκοόλ και η μέτρια φυσική δραστηριότητα ασκούν ευεργετική επίδραση ενάντια στην ανάπτυξη διαβήτη.
Αγγειακή λειτουργικότητα σε άτομα με σύνδρομο λευκής μπλούζας
Authors: Γυμνοπούλου-Θεοδοσιάδη Ελπίδα
Published: September 2021

Η επίδραση του συνδρόμου της λευκής μπλούζας στους δείκτες αρτηριακής σκληρίας δεν έχει πλήρως διερευνηθεί. Σκοπός: Ο στόχος της παρούσας μελέτης ήταν να διερευνηθεί ο βαθμός που είναι επηρεασμένη η αγγειακή λειτουργικότητα σε άτομα με σύνδρομο λευκής μπλούζας σε σύγκριση με νορμοτασικά άτομα και να αναλυθούν οι παράγοντες που επηρεάζουν τη διαμόρφωση των δεικτών αγγειακής λειτουργικότητας στα άτομα αυτά. Υλικό και Μέθοδοι: Στην μελέτη περιελήφθησαν;781 άτομα> εκ των οποίων ί70 παρουσίαζαν υπέρταση λευκής μπλούζας και 311 ήταν νορμοτασικά άτομα. Όλα τα άτομα υπεβλήθησαν σε ιατρικό ιστορικό, κλινική εξέταση, μέτρηση της ΑΠ στο ιατρείο και σε 24ωρη καταγραφή (ΑΒΡΜ), και σε εργαστηριακό έλεγχο (γενική αίματος, δείκτες νεφρικής λειτουργίας και υποκλινικής φλεγμονής, προσδιορισμό γλυκαιμικού και λιπιδαιμικού προφίλ και προθρομβωτικούς δείκτες). Η κεντρική αορτική σκληρία και τα ανακλώμενα κύματα υπολογίστηκαν με τον προσδιορισμό των δεικτών: ταχύτητα σφυγμικού κύματος μεταξύ καρωτίδας-μηριαίας αρτηρίας (PWVc-f) και μεταξύ καρωτίδας-κερκιδικής αρτηρίας (PWVc-r) καθώς και με τον δείκτη ενίσχυσης του κεντρικού αορτικού σφυγμικού κύματος, διορθωμένου για τη καρδιακή συχνότητα (Α1χ75). Αποτελέσματα: Οι δείκτες αρτηριακής σκληρίας ήταν πιο επιβαρυμένοι στην ομάδα των ασθενών με υπέρταση λευκής μπλούζας σε σχέση με τους μάρτυρες (PWVc- f:7.2+0.05 vs 6.4±0.08 m/s, ρ<0.001, and Alx: 23.2±0.6 vs 15.9+1%, ρ <0.001). Οι ανεξάρτητες μεταβλητές για τη PWVc-f, εκτός των ήδη τεκμηριωμένων της ηλικίας και αρτηριακής πίεσης ήταν τα επίπεδα της ομοκυστεΐνης του πλάσματος και οι δείκτες της νεφρικής λειτουργίας (κρεατινίνη ορού και ρυθμός σπειραματικής διήθησης). Όσον αφορά τον ΑΙχ, εκτός των παραμέτρων της ηλικίας, αρτηριακής πίεσης και μεταβολικού συνδρόμου, ήταν μόνο οι δείκτες της νεφρικής λειτουργίας (κρεατινίνη ορού και ρυθμός σπειραματικής διήθησης). Συμπέρασμα: Οι δείκτες αρτηριακής σκληρίας είναι επηρεασμένοι στους ασθενείς με σύνδρομο λευκής μπλούζας σε σχέση με τα νορμοτασικά άτομα και οι επιπλέον παράμετροι, που αναγνωρίστηκαν στη παρούσα μελέτη και συσχετίζονται με αυτούς, είναι για μεν τη PWVc-f τα επίπεδα της ομοκυστεΐνης του πλάσματος και οι δείκτες της νεφρικής λειτουργίας ενώ για τον ΑΙχ μόνο οι δείκτες της νεφρικής λειτουργίας.
Μελέτη πολυμορφισμών σε γονίδια που σχετίζονται με τη μη ειδική ανοσιακή απόκριση σε παθήσεις του ανώτερου πεπτικού
Authors: Μαρίνου Ελένη
Published: September 2021

[…] Ο σκοπός της παρούσας διδακτορικής διατριβής είναι η διερεύνηση πιθανής συμμετοχής των πολυμορφισμών του TLR4 Asp299Gly και Thr399Ile, καθώς και του NOD1 G796A, στη λοίμωξη από ελικοβακτηρίδιο του πυλωρού και στη φλεγμονώδη αντίδραση του γαστρικού βλεννογόνου. […]
Αυτοοργάνωση αμφίφιλων συμπολυμερών σε εκλεκτικούς διαλύτες
Authors: Δρούλια Μαργαρίτα
Published: September 2021

Στην παρούσα Διδακτορική διατριβή συντέθηκαν επιτυχώς δισυσταδικά συμπολυμερή πολυαιθυλενοξειδίου-b-πολυ(μεθακρυλικού φερροκενυλοκαρβοξυ-2-αιθυλεστέρα) (PEO-b-PMAEFc), δισυσταδικά συμπολυμερή πολυαιθυλενοξειδίου-b-πολυ(μεθακρυλικού βενζυλεστέρα) (PEO-b-PBnMA) και τέλος τρισυσταδικά συμπολυμερή πολυ(μεθακρυλικού βενζυλεστέρα)-b-πολυαιθυλενοξειδίου-b-πολυ(μεθακρυλικού βενζυλεστέρα) (PBnMA-b-PEO-b- PBnMA) μέσω ριζικού πολυμερισμού μεταφοράς ατόμου (Atom Tranfer Radical Polymerization, ATRP).Τα παραπάνω συμπολυμερή χαρακτηρίστηκαν με Χρωματογραφία Αποκλεισμού Μεγεθών (Size Exclusion Chromatography, SEC) και Φασματοσκοπία Πυρηνικού Μαγνητικού Συντονισμού (Nuclear Magnetic Resonanse, 1H-NMR). Έτσι προσδιορίστηκαν τα μέσα μοριακά βάρη, η κατανομή των μοριακών βαρών και η σύσταση των συμπολυμερών. Μέσω της Θερμοσταθμικής Ανάλυσης (Thermogravimetric Analysis, TGA) και της Διαφορικής θερμιδομετρίας Σάρωσης (Differential Scanning Calorimetry, DSC) μελετήθηκε η θερμική τους αποικοδόμηση και προσδιορίστηκαν οι θερμοκρασίες υαλώδους μετάπτωσης και οι θερμοκρασίες τήξης των δισυσταδικών και τρισυσταδικών συμπολυμερών σε σχέση με τα αντίστοιχα ομοπολυμερή. Τέλος μελετήθηκε η αυτοοργάνωση των παραπάνω συμπολυμερών σε εκλεκτικούς διαλύτες (νερό και ακετονιτρίλιο) ως προς τη μια συστάδα (πολυαιθυλενοξείδιο) μέσω της δυναμικής σκέδασης φωτός και επιβεβαιώθηκε ο σχηματισμός μικκυλίων και μικκυλιακών συσσωματωμάτων. Ακολούθως προσδιορίστηκε η υδροδυναμική ακτίνα και ο συντελεστής άπειρης αραιώσης των παραπάνω μικκυλιακών δομών.
Μεταβολές του οξειδωτικού δυναμικού του ορού σε ασθενείς με σηπτικό σύνδρομο
Authors: Χριστοδούλου Σοφία
Published: September 2021

Τα αντικρουόμενα αποτελέσματα σχετικά με την έκβαση μετά από παρεντερική χορήγηση αντιοξειδωτικών ως επικουρικών θεραπειών, οδήγησαν στη μέτρηση της μαλονδιαλδεϋδης (malondialdehyde – MDA), ένα προϊόν της υπεροξείδωσης των λιπιδίων, στον ορό 120 ασθενών με πρωτοπαθή βακτηριαιμία από αρνητικά κατά Gram βακτήρια, εντός 24 ωρών από την έναρξη της συστηματικής αντίδρασης. Η MDA μετρήθηκε με τη μέθοδο του θειοβαρβιτουρικού με ανάλυση χρωματογραφίας υψηλής απόδοσης. Με βάση τη μέση συγκέντρωση, οι ασθενείς χωρίστηκαν σε αυτούς με υψηλή MDA και σε αυτούς με χαμηλή. Το πρωτεύον καταληκτικό σημείο ήταν η συσχέτιση του επιπέδου της MDA με την έκβαση εντός 28 ημερών σε σχέση με την ανεπάρκεια οργάνων. Το δευτερεύον καταληκτικό σημείο ήταν η συσχέτιση του επιπέδου της MDA με το είδος του παθογόνου και το φαινότυπο αντοχής. Συνολικά 63 ασθενείς είχαν υψηλή MDA και 57 χαμηλή, από αυτούς το 27% και το 49,1% αντίστοιχα είχαν σηπτική καταπληξία (p: 0.015). Η αναλογία πιθανοτήτων (odds ratio – OR) για θάνατο μεταξύ των ασθενών χωρίς σηπτική καταπληξία και χαμηλή MDA ήταν 4.00, αυτό ήταν 0.48 για τους ασθενείς με σηπτική καταπληξία (p:0.020 μεταξύ των 2 ORs). Αυτή η διαφορά επιβεβαιώθηκε περαιτέρω μέσα από μοντέλο παλίνδρομης λογιστικής ανάλυσης. Ο λόγος της MDA προς τον απόλυτο αριθμό λευκών αιμοσφαιρίων χρησιμοποιήθηκε ως δείκτης έκφρασης της λειτουργικότητας των ουδετερόφιλων για οξειδωτική έκρηξη και ο λόγος αυτός ήταν μκρότερος μεταξύ των ασθενών με σηπτική καταπληξία. Η αναλογία πιθανοτήτων για αντίσταση στις καρβαπενέμες μεταξύ των ασθενών με βακτηριαιμία από Klebsiella pneumoniae και χαμηλή MDA ήταν 5.00 (p:0.028 σε σύγκριση με τους ασθενείς με βακτηριαιμία από ευαίσθητα παθογόνα). Τα ευρήματά μας δείχνουν ότι τα κυκλοφορούντα λευκά αιμοσφαίρια έχουν εξαντλήσει τη δυνατότητα παραγωγής είναι εξασθενημένα για παραγωγή ελεύθερων ριζών καθιστώντας τους ασθενείς επιρρεπείς στη σηπτική καταπληξία και λοιμώξεις από ανθεκτικές στις καρβαπενέμες K. pneumoniae.
Η εφαρμογή τεχνικών ανάλυσης κινδύνου σε εκπαιδευτικά δεδομένα ηλεκτρονικής μάθησης
Authors: Γεωργακόπουλος Ιωάννης
Published: September 2021

Σε αυτή τη διατριβή αναλύεται η έννοια της ηλεκτρονικής μάθησης, περιγράφονται τα συστήματα ηλεκτρονικής μάθησης και παρουσιάζεται μια συστημική προσέγγιση για την ανάπτυξη εκπαιδευτικών διαδικτυακών συστημάτων, ενώ έμφαση δίνεται σε μια ιδιαίτερη φάση της διαδικασίας ανάπτυξης που είναι ο μαθησιακός σχεδιασμός.Παράλληλα αναλύεται η έννοια του κινδύνου και περιγράφονται οι διαδικασίες ανάλυσης και διαχείρισης των κινδύνων. Πιο συγκεκριμένα, η διατριβή εστιάζει στον κίνδυνο της αποτυχίας ενός ηλεκτρονικού μαθήματος και κυρίως η ερευνητική προσπάθεια στρέφεται στον προσδιορισμό εκείνων των παραγόντων που θα μπορούσαν να οδηγήσουν στον κίνδυνο, ένας μαθητής να κοπεί και παράλληλα θα μπορούσαν να οδηγήσουν τη μαθησιακή διαδικασία σε ένα αρνητικό αποτέλεσμα.Η συγκεκριμένη διατριβή παρουσιάζει μια συγκεκριμένη μεθοδολογία που αναπτύχθηκε για τη διαχείριση του κινδύνου της αποτυχίας του μαθητή στα ηλεκτρονικά μαθήματα και παρουσιάζεται η εφαρμογή της εν λόγω μεθοδολογίας σε δύο ηλεκτρονικά μαθήματα, για τον κίνδυνο της αποτυχίας του μαθητή στο ηλεκτρονικό μάθημα, ο σχεδιασμός των οποίων βασίστηκε σε μια συγκεκριμένη μεθοδολογική προσέγγιση για την ανάπτυξη διαδικτυακών εκπαιδευτικών συστημάτων που ονομάζεται CADMOS. Τα πορίσματα που προκύπτουν από όλη την ερευνητική προσπάθεια θα μπορούσαν να χρησιμοποιηθούν για τη δημιουργία ενός συστήματος πρόβλεψης της απόδοσης του μαθητή με ταυτόχρονη διαδικασία προειδοποίησης (warning) στην περίπτωση που ένας φοιτητής κινδυνεύει να κοπεί. Παράλληλα, την ανάδραση από το σύστημα προειδοποίησης θα μπορούσε να τη χρησιμοποιήσει ο εκπαιδευτικός με σκοπό τη βελτίωση του μαθησιακού του σχεδιασμού και κατ’ επέκταση της όλης μαθησιακής διαδικασίας.
Χρόνια αποφρακτική πνευμονοπάθεια και γοναδική λειτουργία σε άρρενες ηλικίας άνω των 45 ετών
Authors: Καράκου Ευγενία
Published: September 2021

Επίκεντρο στην παθοφυσιολογία και θεραπεία στη Χρόνια Αποφρακτική Πνευμονοπάθεια (ΧΑΠ) αποτελούν οι πνεύμονες. Ωστόσο, η ΧΑΠ συνοδεύεται από συστηματική φλεγμονή που εντείνεται κατά τη διάρκεια της προόδου της νόσου ή στις παροξύνσεις. Η συστηματική φλεγμονή της ΧΑΠ εμπλέκεται με τις ορμονικές διαταραχές του άξονα υποθαλάμου-υπόφυσης-όρχεων, σε πολλαπλά επίπεδα, που επιβαρύνουν την πρόγνωση της νόσου. ΜΕΘΟΔΟΙ: Ένα σύνολο από 69 άνδρες ασθενείς με ΧΑΠ (ομάδα ΧΑΠ) και 82 άνδρες εθελοντές με φυσιολογική πνευμονική λειτουργία (ομάδα ελέγχου), εισήχθησαν στη μελέτη. Αμφότερες οι ομάδες χωρίστηκαν σε δύο υποομάδες ανάλογα με την ηλικία: ≤ 60 ετών και > 60 ετών. Η σοβαρότητα της νόσου διερευνήθηκε επίσης χωρίζοντας τους ασθενείς με ΧΑΠ σε δύο υποομάδες: i) εκείνους που παρουσιάζουν FEV1 <50% της προβλεπόμενης και ii) εκείνους με FEV1 ≥ 50% της προβλεπόμενης. Διερευνήσαμε την ορμονική κατάσταση των ανδρών ασθενών με ΧΑΠ (ομάδα ΧΑΠ) σε σύγκριση με εκείνη των ανδρών εθελοντών με φυσιολογική λειτουργία των πνευμόνων, αντίστοιχης ηλικίας (ομάδα ελέγχου) και τη σχέση μεταξύ υπογοναδισμού και σοβαρότητας της νόσου. ΑΠΟΤΕΛΕΣΜΑΤΑ: Στη συνολική ανάλυση, υπήρξε μια στατιστικά σημαντική μείωση στην Ολική Τεστοστερόνη (T) (p<0.001) και την ελεύθερη Τεστοστερόνη (free-T) (p<0.001), στη Δεσμευτική Σφαιρίνη Ορμονών Φύλου (SHBG) (p=0.004), στη Θειϊκή Δεϋδροεπιανδροστερόνη (DHEA-S) (p<0.001), στην Οστεοκαλσίνη (p<0.001) των ασθενών με ΧΑΠ συγκριτικά με την ομάδα ελέγχου, ενώ τα επίπεδα της Ωχρινοτρόπου Ορμόνης (LH) αυξήθηκαν στατιστικά σημαντικά (p=0.012). Υπήρξε μια στατιστικά σημαντική μείωση στους δείκτες (ορού) του ορμονικού προφίλ και του οστικού μεταβολισμού των ασθενών με ΧΑΠ, ανάλογα με την ηλικία ή τη σοβαρότητα της νόσου. Οι ασθενείς με ΧΑΠ ηλικίας > 60 ετών παρουσίασαν στατιστικά σημαντικά χαμηλότερα επίπεδα ελεύθερου PSA (free-PSA), σε σχέση με την ομάδα ελέγχου. ΣΥΜΠΕΡΑΣΜΑ: Σε άνδρες ασθενείς με ΧΑΠ παρατηρούνται μεταβολές στην ορμονική τους κατάσταση και οι μεταβολές αυτές σχετίζονται με την προχωρημένη ηλικία (ηλικία > 60 ετών) και τη μειωμένη πνευμονική λειτουργία (FEV1 < 50% της προβλεπόμενης). Τα αποτελέσματα αυτά μπορεί να έχουν επιπτώσεις στη χρήση των δοκιμασιών (μέτρηση PSA) προληπτικού ελέγχου για καρκίνο του προστάτη, στον ανδρικό πληθυσμό ασθενών με ΧΑΠ, προχωρημένης ηλικίας.
Έλεγχος για Νέα Φυσική σε τελικές καταστάσεις φωτονίων και εγκάρσιας ελλείπουσας ενέργειας, στο πείραμα CMS του CERN
Authors: Τοψής-Γιώτης Ιάσονας
Published: September 2021

Η διατριβή ξεκινά με μία ιστορική αναδρομή στην ιστορία της σωματιδιακής φυσικής υψηλών ενεργειών και στην κατασκευή του Καθιερωμένου Προτύπου. Παρουσιάζεται η ιδέα της Υπερσυμμετρίας ως επέκταση του Καθιερωμένου Προτύπου, η οποία αποτελεί το αντικείμενο αναζήτησης των δύο αναλύσεων της διατριβής.Έπειτα παρουσιάζεται το πείραμα CMS του CERN, μαζί με την περιγραφή των δοκιμών με δέσμη πιονίων οι οποίες πραγματοποιήθηκαν το 2015 και αφορούν στην αναβάθμιση του ανιχνευτή τροχιών η οποία αναμένεται το 2022. Παρουσιάζονται τα αποτελέσματα του ελέγχου του συστήματος λογικής των αναπτυσσόμενων αισθητήρων οι οποίοι θα χρησιμοποιηθούν στον αναβαθμισμένο ανιχνευτή και θα συνεισφέρουν στο σύστημα σκανδαλισμού πρώτου επιπέδου του πειράματος σε συνθήκες υψηλής φωτεινότητας.Ακολουθεί η παρουσίαση των δύο αναλύσεων της διατριβής, συγκεκριμένα: (α) αναζήτηση νέας φυσικής σε τελικές καταστάσεις ενός φωτονίου χαμηλής ενέργειας και εγκάρσιας ελλείπουσας ενέργειας, και (β) αναζήτηση νέας φυσικής σε τελικές καταστάσεις δύο φωτονίων και εγκάρσιας ελλείπουσας ενέργειας. Η πρώτη εκ των δύο, πραγματοποιήθηκε με τα δεδομένα που συλλέχθηκαν από το πείραμα CMS το 2012 σε ενέργεια κέντρου μάζας 8 TeV, στο τέλος της πρώτης φάσης του πειράματος, και η δεύτερη με δεδομένα που συλλέχθηκαν το 2015 κατά την αρχή της δεύτερης φάσης του πειράματος CMS σε ενέργεια κέντρου μάζας 13 TeV.
Η φυσική αγωγή μέσα από τη φιλοσοφία της εκπαίδευσης για τον κόσμο
Authors: Λαμπάκη Ολυμπία
Published: September 2021

Σκοπός της παρούσας έρευνας ήταν η εφαρμογή ενός νέου προγράμματος Φυσικής Αγωγής (ΦΑ) με την ενσωμάτωση εφαρμογών του διαδικτύου. Όλες οι δραστηριότητες εντάχθηκαν στη φιλοσοφία της «Εκπαίδευσης για τον Κόσμο». Σ αυτές περιλαμβάνονται κινητικά συνεργατικά παιχνίδια, τροποποιημένα αθλητικά παιχνίδια, παγκόσμιοι σύγχρονοι και παραδοσιακοί χοροί, θεατρικά παιχνίδια και παιχνίδια ρόλων. Οι περισσότερες δραστηριότητες δημιουργήθηκαν από τους μαθητές και τις μαθήτριες με τη διακριτική καθοδήγηση της καθηγήτριας Φυσικής Αγωγής (ΚΦΑ), εφαρμόστηκαν στα δια ζώσης μαθήματα και αναρτήθηκαν, αφού προηγουμένως ψηφιοποιήθηκαν, σε συνεργατικές εφαρμογές του διαδικτύου, ιστολόγια τύπου wordpress και wikispaces. Συμμετείχαν συνολικά 166 μαθητές και μαθήτριες της Α΄ τάξης Γενικού Λυκείου, γηγενείς και μη, Χριστιανοί και Μουσουλμάνοι, για τα δύο σχολικά έτη, 2013-2015, σε πιλοτική και κύρια ερευνητική εφαρμογή έρευνας - δράσης (action-research). Για τον έλεγχο της ευχαρίστησης των συμμετεχόντων χρησιμοποιήθηκε το ερωτηματολόγιο «ικανοποίησης από το μάθημα της ΦΑ» των Papaioannou, Milosis, Kosmidou & Tsigilis (2002), ενώ για την αξιολόγηση των στάσεων και προθέσεων απέναντι στη ΦΑ χρησιμοποιήθηκαν κλίμακες προσαρμοσμένες στις ανάγκες της παρούσας έρευνας, αφού προηγουμένως σταθμίστηκαν από προηγούμενους ερευνητές και δοκιμάστηκαν πιλοτικά σε άλλους μαθητές (Αντωνίου, 1998; Αντωνίου, Θεοδωράκης, Μουρούτσος, Κιουμουρτζόγλου & Ταξιλδάρης, 1996; Bebetsos & Antoniou, 2011; Papaioannou & Theodorakis, 1996). Εκτός από τα εργαλεία των ποσοτικών μετρήσεων, επιλέχθηκε και η μέθοδος της ημιδομημένης συνέντευξης που είχε τα τυπικά χαρακτηριστικά της ποιοτικής έρευνας (qualitative research). Η ανάλυση των δεδομένων έδειξε ότι οι μαθητές και οι μαθήτριες των πειραματικών ομάδων παρουσίασαν υψηλές επιδόσεις σε όλες τις κλίμακες των ερωτηματολογίων και στο συνολικό σκορ, σε σχέση με τις ομάδες ελέγχου, οι οποίες συμμετείχαν στο μάθημα ΦΑ ακολουθώντας το επίσημο αναλυτικό πρόγραμμα του Υπουργείου (2000). Παρόμοια ήταν και τα αποτελέσματα από την ανάλυση διαδρομής (path analysis) των συνεντεύξεων και την μεθοδολογική σύγκλιση της έρευνας (τριγωνοποίηση). Το καινοτόμο πρόγραμμα ομαδοσυνεργατικών προσεγγίσεων, σε συνδυασμό με την επιπρόσθετη επικοινωνία μεταξύ μαθητών/τριών και μεταξύ μαθητών/τριών και καθηγήτριας ΦΑ με ψηφιακά μέσα, βελτίωσε σημαντικά την ικανοποίηση των συμμετεχόντων και μετακίνησε σημαντικό αριθμό ουδέτερων ή αρνητικών στάσεων/προθέσεων σε θετική κατεύθυνση, με τάσεις σταθεροποίησης.